Julius Malema weer in hofJulius Malema Vrydag in die hof. Foto: EFF Julius Malema, leier van die EFF, het Vrydag vlugtig in die Bloemfontein-landdroshof verskyn op aanklagte wat verband hou met die oortreding van die Wet op Oproerige Byeenkomste van 1956. Malema se regspan het versoek dat die saak tot 8 November uitgestel word om die hooggeregshof in Pretoria kans te gee om ŉ besluit te maak oor Malema se aansoek rakende die grondwetlikheid van die Wet op Oproerige Byeenkomste. Malema se regspan het in Desember in die hooggeregshof in Pretoria geargumenteer dat Malema nie ŉ misdaad gepleeg het met sy uitlatings nie. Uitspraak in die saak is voorbehou. Malema beskuldig die staat daarvan dat hy “wette uit die apartheidsera” gebruik om kritici stil te maak. Die staat het Vrydag tot Malema se regspan se versoek ingestem en die saak is tot 8 November uitgestel. Malema word aangekla nadat hy lede van die EFF aangemoedig het om oop grond te beset. Hy staan tereg op aanklag van aanhitsing. Hy het die uitlatings in 2014 tydens die party se verkiesingskonferensie in Bloemfontein gemaak sowel as in Junie 2016 tydens ŉ byeenkoms naby Madadeni in KwaZulu-Natal. Malema moet weer op 8 Julie in die Newcastle-landdroshof verskyn in verband met die aanklagte daar.